ಅಡಿಪಾಯ ತೋಡುವಾಗ ಪುರಾತನ ಕಲ್ಲಿನ ವಿಗ್ರಹ ಪತ್ತೆ

ಹಾಸನ: ಕಟ್ಟಡ ನಿರ್ಮಿಸುವ ನಿಮಿತ್ತ ಅಡಿಪಾಯ ತೋಡುವ ಸಂದರ್ಭದಲ್ಲಿ ಪುರಾತನವಾದ ಕಲ್ಲಿನಿಂದ ಕೆತ್ತನೆ ಇರುವ ಹೊಯ್ಸಳ ಕಾಲದ ನರಸಿಂಹ ವಿಗ್ರಹ ದೊರಕಿದೆ.

ಹಾಸನ ನಗರದ ಮಹಾವೀರ ವೃತ್ತದ ಬಳಿ ಇರುವ ಕೇಂದ್ರ ಗ್ರಂಥಾಲಯ ಹಿಂಭಾಗ ನೂತನವಾಗಿ ಗ್ರಂಥಾಲಯವನ್ನು ನಿರ್ಮಿಸಲಾಗುತ್ತಿತ್ತು. ಹೀಗಾಗಿ ಈ ಕೆಲಸದಲ್ಲಿ ಗುಂಡಿ (ಪಾಯ) ತೋಡುವಾಗ ಚೌಕಟ್ಟಿನ ಕಲ್ಲಿನೊಂದರಲ್ಲಿ ಕೆತ್ತನೆಯಾಗಿರುವ ಹೊಯ್ಸಳ ಕಾಲದ ನರಸಿಂಹನ ವಿಗ್ರಹ ಪತ್ತೆಯಾಗಿದೆ.

ಕೆಲಸದವರು ತಕ್ಷಣ ಕೇಂದ್ರ ಗ್ರಂಥಾಲಯದ ಅಧಿಕಾರಿಗಳಿಗೆ ಮಾಹಿತಿ ತಿಳಿಸಿದ್ದಾರೆ. ನಂತರ ಆ ವಿಗ್ರಹವನ್ನು ಅಲ್ಲಿಂದ ಗ್ರಂಥಾಲಯಕ್ಕೆ ಸುರಕ್ಷಿತವಾಗಿ ತರಲಾಗಿದೆ. ಹಿಂದಿನ ಹೊಯ್ಸಳ ಕಾಲದಲ್ಲಿ ಕೆತ್ತನೆಯಾಗಿರುವ ಈ ಕಲ್ಲು ದಾಳಿಗೆ ಧ್ವಂಸವಾಗಿರಬಹುದಾ, ಇಲ್ಲವೇ ಇಲ್ಲೊಂದು ದೇವಾಲಯ ಇರಬಹುದಾ ಎಂಬ ಮಾತುಗಳು ಸಾರ್ವಜನಿಕ ವಲಯದಲ್ಲಿ ಕೇಳಿ ಬಂದಿದೆ. ಪುರಾತನ ವಿಗ್ರಹವನ್ನು ಸಾರ್ವಜನಿಕರು ಕುತುಹಲದಿಂದ ವೀಕ್ಷಣೆ ಮಾಡಿದರು.